Clairefontaine (Klouschter) - Wikipedia, déi fräi Enzyklopedie

# Clairefontaine (Klouschter)

### Vu Wikipedia, der fräier Enzyklopedie.

Clairefontaine ass en Dierfche mat e puer Awunner 3 km vun Äischen op der belscher Säit. Duerch d'Duerf fléisst d'Durbach an d'Äisch.

Den Dall ass zënter de Réimer bewunnt an am Schlass Bardenbourg, an deem enner anerer och d'Gräfin Ermesinde gewunnt huet, sinn eng Rei vu Perséinlechkeeten vun där Zäit aus an agaangen. Sou huet och de Poopst Eugen III. deen 1147 mat enger Gefolgschaft vun 18 Kardinäl op enger Rees vun Reims op Tréier war, hei halt gemaach. An der Folgschaft vum Poopst war och de Bernard de Fontaine, och nach bekannt als hellege Bernard. Et get verzielt, hien hätt matkritt, datt an der Famill vum Här vum Schlass Bardenbourg eng Persoun schwéier krank gewiescht wier. Dorposhin hätt hie Waasser vun där Quell, déi net wäit vum Schlass ewech aus dem Buedem kënnt, geholl, an dee Kranke mat deem Waasser gessent. Wéi duerch e Wonner wier de Kranke geheelt, an zënter deem Daag hätt d'Quell den Numm vum hellege Bernard. Och haut nach gëtt hirem Waasser nogesot, et géif heelen.

D'Ruine vum Klouschter hanner der Kapell

Ongeféier honnert Joer méi spéit, nodeems d'Ermesinde eng Visioun hat, an d'Muttergottes gesinn soll hunn, huet se op dëser Plaz eng Zisterzienserinnenabtei wollten opriichten. Well d'Gräfin awer am Februar 1247 gestuerwen ass, konnt hire Jong, den Henri V de Blonden d'Abtei eréischt bauen. Si gëtt fir d'éischt am Joer 1250 an engem Dokument ernimmt.

Der Geschicht no soll d'Abtei am Joer 1794 duerch franséisch Revolutionäre verbrannt gi sinn, wat d'Enn vun enger iwwer 500 järeger Existenz war. Wat awer verwonnerlech ass, bis haut sinn an den Ausgruewungen keng Unzeechen vun desem Brand fonnt ginn.

Dëst kéint awer doduerch erklärt ginn datt spéider d'Leit aus der Géigend sech mat de Steng vun der Abtei geseent hunn fir hir Häiser ze bauen an de Schantjë komplett geraumt hunn.

E Portal vun der Abtei aus dem Joer 1700 ass nach op der Knippchen zu Arel ze gesinn. Dëst Portal stoung vun 1818 un an der Kierch vun Habergy a koum am Joer 1911 op Initiativ vum deemoolegen Areler Buergermeeschter N. Esch-Tesch op d'Knippchen. Hien hat och de Wopë vu Lëtzebuerg am Bou iwwer dem Portal restauréiere gelooss.

Géint 1875 gëtt vun den Areler Jesuiten op der Plaz vun der fréierer Zisterzienserinnenabtei vu Clairefontaine eng nei Kapell opgeriicht.

## [Änneren] Um Spaweck

- Eng Säit mat der detailléierter Geschicht vu Clairefontaine

Vun "http://lb.wikipedia.org../../../c/l/a/Clairefontaine_%28Klouschter%29_031f.html"

Categories: Reliéis Gebaier an der Belsch | Kléischter

##### Views

- Artikel
- Diskussioun
- Aktuell Revisiounen

##### Sichen